Катуулук
Катуулук – материалдын бекемдигин жана ийилгичтигин мүнөздөөчү механикалык касиет. 1) катуулук изилденүүчү материал бетине шарикти матыруу же учтуу призма аркылуу из калтыруу жолу менен аныкталат. Катуулукту аныктоодо бир канча ыкмалар белгилүү. Виккерс (англисче аскер-өндүрүш концерни «Виккерс») ыкмасында стандарт өлчөмдө жасалган алмаз пирамидасынын учтуу учун бети жылмаланган нерсеге матырып басуу күчүнүн 1 мм2 аянтка из (так) калтырышы аркылуу катуулук аныкталат. Швед инженери Ю. А. Бринеллдин ыкмасы боюнча катуулук шариктин басуу күчүнүн, шарик калтырган издин аянтына болгон катышы аркылуу, америкалык металлург С. П. Роквеллдин ыкмасы боюнча катуулук шариктин же призманын басуу күчүнүн пайда болгон издин тереңдигинин бийиктигине болгон катышы аркылуу аныкталат. Минералогияда катуулук Моос шкаласы боюнча эсептелет; 2) конструкциялык элементтин деформацияга (созуу, ийүү, толгоо жана башка) каршылык көрсөтүүсү, ал материалдын кесилишинин геометриялык мүнөздөмөсүнө жана физикалык касиетине (серпилгичтүүлүк модулуна) көз каранды. 
Физика

Колдонулган адабияттар
 “Кыргызстан” улуттук энциклопедиясы: 4-том. Башкы редактору Асанов Ү. А. К 97. Б.: Мамлекеттик тил жана энциклопедия борбору, 2012. 832 бет, илл. ISBN 978 9967-14-104 -9